MEDDELELSE FRA KOMMISSIONEN TIL EUROPA-PARLAMENTET i henhold af EF-traktatens artikel 251, stk. 2, andet afsnit - Rådets fælles holdning til ændret forslag til Europa-Parlamentets og Rådets direktiv om begrænsning af anvendelsen af visse farlige stoffer i elektrisk og elektronisk udstyr

1- SAGSFORLØB

Forslaget til Europa-Parlamentets og Rådets direktiv om begrænsning af anvendelsen af visse farlige stoffer i elektrisk og elektronisk udstyr (KOM (2000) 347 endelig udgave) blev vedtaget af Kommissionen den 13. juni 2000 og offentliggjort i De Europæiske Fællesskabers Tidende C 365E af 19. december 2000.

Det Økonomiske og Sociale Udvalg afgav udtalelse den 29. november 2000.

Regionsudvalget afgav udtalelse den 14. februar 2001.

Europa-Parlamentet afgav udtalelse (ved førstebehandlingen) den 15. maj 2001.

Kommissionen vedtog et ændret forslag den 6. juni 2001 (KOM (2001)316 endelig udgave)

Rådet vedtog sin fælles holdning den 4.12.2001

2. Direktivets formål

I forslaget fastsættes begrænsninger for anvendelsen af nogle farlige stoffer - "RoHS" - (tungmetaller og visse bromerede flammehæmmere) i elektrisk og elektronisk udstyr. Begrænsningerne skal træde i kraft i år 2008. Det tekniske bilag indeholder en række undtagelser, der kan ændres ved udvalgsproceduren.

3. Kommissionens bemærkninger

3.1 Almene bemærkninger

Kommissionen godkendte 15 af de 23 ændringer, som Europa-Parlamentet vedtog ved førstebehandlingen, enten fuldt ud eller delvis. Disse ændringer blev nævnt i det ændrede forslag af 6. juni 2001 [KOM(2001) 316 endelig udgave].

Efter Europa-Parlamentets førstebehandling vedtog Rådet enstemmigt en fælles holdning den 4.12.2001.

10 af de 23 ændringer, som Europa-Parlamentet foreslog, er blevet indarbejdet i den fælles holdning, enten fuldt ud, delvis eller i princippet.

Den fælles holdning falder generelt i tråd med Kommissionens oprindelige forslag, eftersom den overordnede struktur såvel som de væsentligste bestemmelser i forslaget er blevet godkendt af Rådet.

3.2 Detaljerede bemærkninger

3.2.1 Europa-Parlamentets ændringer, som Kommissionen har godkendt og som fuldt ud eller delvis er indarbejdet i den fælles holdning

Ændring 1, 4, 9, 10, 12, 17, 18, 19, 21, 23 er fuldt ud eller delvis blevet indarbejdet i den fælles holdning.

Ændring 1 er delvis blevet indarbejdet i betragtning 7. Ændring 4 er delvis og indholdsmæssigt blevet indarbejdet i betragtning 11. Ændring 9 er delvis blevet indarbejdet i artikel 2, stk. 1. Ændring 10 er delvis blevet indarbejdet i artikel 4, stk. 1. Ændring 12 er delvis blevet indarbejdet i artikel 5, stk. 2. Ændring 17 er fuldt ud blevet indarbejdet i artikel 7. Ændring 18 er blevet indarbejdet i artikel 8. Ændring 19 er blevet indarbejdet i artikel 9. Ændring 21 er delvis blevet indarbejdet i bilaget. Ændring 23 er delvis blevet indarbejdet i artikel 2, stk. 1.

3.2.2 Europa-Parlamentets ændringer, som Kommissionen har godkendt fuldt ud eller delvis, men som ikke er indarbejdet i den fælles holdning

Ændring 7, 11, 13, 22, 35 er fuldt ud eller delvis blevet godkendt af Kommissionen, men er ikke blevet indarbejdet i den fælles holdning.

Rådet godkendte ikke følgende ændringer:

* Ændring 7 vedrørende betragtningen om, at der skal være adgang til reservedele

* Ændring 11, der begrænser tilpasning af artikel 4 til tilføjelse af stoffer

* Ændring 13 om, at Europa-Parlamentet skal underrettes om afgørelser, der træffes i medfør af artikel 5

* Ændring 22, der indfører spørgsmålet om risikoanalyse i artikel 4

* Ændring 35, der henviser til tilføjelse af bromerede flammehæmmere.

3.2.3 Nye bestemmelser indført at Rådet

De væsentligste ændringer, som Rådet har vedtaget ud over dem, der fremkommer ved Parlamentets ændringer, er:

* Artikel 3, hvor definitionen nu også omfatter salg ved fjernkommunikation

* Artikel 4, hvor "senest" er indsat før "1. januar 2007"

* Artikel 5, stk. 1, litra c), der kræver en revision hvert 4. år af bilaget for om nødvendigt at fjerne materialer og komponenter fra dette bilag

* Artikel 6, første afsnit, om revisionen, lyder nu "inden 2 år efter dens ikrafttræden" i stedet for "inden senest den 31. december 2003"

* I artikel 6 er tilføjet et nyt afsnit, ifølge hvilket Kommissionen skal forelægge forslag til medtagelse i direktivets anvendelsesområde af udstyr, der henhører under kategori 8 og 9 i WEEE-direktivet. Ifølge et tredje afsnit skal Kommissionen undersøge behovet for at tilpasse listen over forbudte stoffer på basis af videnskabelig dokumentation og tage hensyn til forsigtighedsprincippet.

* I bilaget er der indført ændringer med hensyn til indholdet af kviksølv i lamper, og henvisningen til elpærer er fjernet. Kommissionen skal ligeledes som en højt prioriteret opgave undersøge forskellige anvendelser for at fastslå, om disse elementer eventuelt skal ændres i henhold hertil.

4. Konklusion

Kommissionen er tilfreds med den vedtagne fælles holdning og bemærker, at den overordnede linje i Kommissionens oprindelige forslag er holdt. Imidlertid vil formuleringen "Senest den 1. januar 2007", der er anført i artikel 4, kunne give årsag til en midlertidig opdeling af det indre marked, hvis medlemsstaterne beslutter at indføre forbudet mod de pågældende stoffer på forskellige datoer.